Drie sterf in 2 gru-plaasaanvalle binne 24 uurArgieffoto: Lorraine Claasen Drie mense is die afgelope 24 uur dood in twee plaasaanvalle, een in Mpumalanga en en die ander in Limpopo. Twee mense van Roedtan in Limpopo, vermoedelik ŉ egpaar, is dood tydens ŉ aanval Saterdagaand op hul plaas. Marius Müller, nasionale operasionele koördineerder van AfriForum, het die nuus aan Maroela Media bevestig. Müller sê die twee is intussen as Piet en Tilla van Zyl geïdentifiseer. Meer oor die aanval is nie in dié stadium bekend nie. “Die ondersoekspanne is tans op die toneel en meer inligting sal weldra bekendgemaak word,” sê hy. Dit is die tweede aanval in 24 uur waarin ŉ boer sterf. Anton Smuts (62) van Mpumalanga is ook Saterdag dood in ŉ plaasaanval. “Hulle het hom op die agterste sitplek van ŉ dubbelkajuitbakkie gegooi en die bakkie aan die brand gesteek,” sê Müller. Ondersoekspanne is ook besig om dié toneel te fynkam. Meer inligting oor albei aanvalle volg binnekort.